b'\n_START_ARTICLE_\nMokas\n_START_SECTION_\nIstorija\n_START_PARAGRAPH_\nToteminis ir mitologinis akmuo Mokas yra vienas did\xc5\xbeiausi\xc5\xb3 rieduli\xc5\xb3 Lietuvoje. Jis yra valstyb\xc4\x97s saugomas geologinis gamtos paminklas (2000\xc2\xa0m.) ir archeologijos paminklas. Sp\xc4\x97jama, kad \xc5\xa1ioje vietoje yra buvusi senov\xc4\x97s lietuvi\xc5\xb3 alkaviet\xc4\x97, atna\xc5\xa1autos aukos.\n_START_SECTION_\nApra\xc5\xa1as\n_START_PARAGRAPH_\nMokas yra ant stataus \xc5\xa1laito, kairiajame \xc5\xa0ventosios up\xc4\x97s krante, apaugusiame mi\xc5\xa1riu mi\xc5\xa1ku. Akmens ilgis\xc2\xa0\xe2\x80\x93 8,5\xc2\xa0m, plotis\xc2\xa0\xe2\x80\x93 6,26\xc2\xa0m, auk\xc5\xa1tis\xc2\xa0\xe2\x80\x93 3,45\xc2\xa0m, perimetras 23,12\xc2\xa0m. Akmen\xc4\xaf sudaranti uoliena\xc2\xa0\xe2\x80\x93 biotitinis plagiogranitogneisas, pilkai \xc5\xa1viesiai rusvai ir juosvai margas, vidutingr\xc5\xabdis. Akmuo \xc4\xafdomios formos, nuskilin\xc4\x97j\xc4\x99s ir laiptuotas. Akmens pavir\xc5\xa1ius i\xc5\xa1 dalies padengtas samanomis, kuri\xc5\xb3  2008\xc2\xa0m. i\xc5\xa1valius gretim\xc4\x85 mi\xc5\xa1k\xc4\x85 trumpam suma\xc5\xbe\xc4\x97jo._NEWLINE_\xc5\xa0alia akmens yra stambi jo nuoskala\xc2\xa0\xe2\x80\x93 \xe2\x80\x9eMoko s\xc5\xabnus\xe2\x80\x9c bei keletas smulkesni\xc5\xb3 nuoskal\xc5\xb3. \xc4\xae rytus nuo Moko, apie 0,7 km \xc4\xaf \xc5\xa0ventosios auk\xc5\xa1tupio pus\xc4\x99, yra kitas geologijos paminklas\xc2\xa0\xe2\x80\x93 \xc5\xa0altup\xc4\x97s akmuo. Greta akmens iki 2008\xc2\xa0m. buvo \xc4\xafrengta poilsio aik\xc5\xa1tel\xc4\x97 su mediniais suolais ir stalu, lau\xc5\xbeaviet\xc4\x97 ir \xc5\xa1iuk\xc5\xa1liad\xc4\x97\xc5\xbe\xc4\x97.\n_START_SECTION_\nVardas\n_START_PARAGRAPH_\nMokas yra Ryt\xc5\xb3 Lietuvoje gana paplit\xc4\x99s rieduli\xc5\xb3 pavadinimas, kurio etimologija n\xc4\x97ra iki galo i\xc5\xa1ai\xc5\xa1kinta. To paties pavadinimo akmen\xc5\xb3 yra Auk\xc5\xa1taitijos nacionaliniame parke ir kitur. Akmuo Mokas apipintas legendomis ir padavimais.'